秀江逢石門徽上人將北行乞食而予方南游衡嶽作此送之
作者：釋德洪
朝代：宋

paragraphs: 筠袁唇齒邦，一水連清碧。
朝行筠溪邊，暮見秀江色。
忽聞兒童音，乃知身是客。
獨歸江上寺，杖笠倚空壁。
犀顱會四海，香火自朝夕。
相逢作熟視，面數心莫識。
但記石門時，笑頰清光溢。
驚定喜失聲，卒語成小立。
是時夜氣清，隙月金蛇擲。
念君當北行，鉢飯從誰乞。
我雖能少留，秋燕社已逼。
一懽偶然耳，分首成陳迹。
他年何處逢，話此空歎惜。